32004R0581
L 090/64
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 581/2004 НА КОМИСИЯТА
от 26 март 2004 година
относно откриване на постоянна тръжна процедура за възстановяванията при износ за някои видове масло
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1255/1999 на Съвета от 17 май 1999 г. относно общата организация на пазара за мляко и млечни продукти (1), и по-специално член 31, параграф 3, буква б) и член 31, параграф 14 от него,
като има предвид, че:
(1)
Съгласно разпоредбите на член 2, параграф 1 от Регламент (ЕО) № 580/2004 на Комисията от 26 март 2004 г. относно въвеждането на тръжна процедура за възстановяванията при износ за някои млечни продукти (2) Комисията взема решение за откриването на постоянна тръжна процедура в рамките на посочения регламент.
(2)
По причини от практически характер е необходимо да се предвидят отделни тръжни процедури за продуктите, посочени в член 1 от Регламент (ЕО) № 580/2004. Следователно с настоящия регламент трябва да се открие постоянна тръжна процедура за някои видове масла.
(3)
Управителният комитет по млякото и млечните продукти не е представил становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
1. Открива се постоянна тръжна процедура с цел определяне на възстановяванията при износ за следните видове масла, изброени в раздел 9 от приложение I към Регламент (ЕИО) № 3846/87 на Комисията (3):
а)
натурално масло, на блокове с минимално нетно тегло 20 kg, включено в код на продукта ex 0405 10 19 9500 и ex 0405 10 19 9700,
б)
течно дехидратирано масло, в съдове с минимално нетно тегло 190 kg, включено в код на продукта ex 0405 90 10 9000,
предназначени за износ към следните местоазначения:
-
Русия (код на местоназначение 075),
-
всички други местоназначения, с изключение на Андора, Кипър, Естония, Гибралтар, Унгария, Латвия, Литва, Малта, Полша, Словакия, Словения, Чешката република, Съединените американски щати и Ватикана.
2. Тръжната процедура се провежда според условията, определени в Регламент (ЕО) № 580/2004 и в настоящия регламент.
Член 2
1. Офертите могат да се подават само в периодите на извършване на тръжните процедури и важат само за периода на тръжната процедура, по време на която те са подадени.
Офертите се подават поотделно за един от продуктите и за едно от местоназначенията, посочени в член 1, параграф 1.
2. Всеки период на тръжната процедура започва в 11 часа (брюкселско време) на всяка първа и трета сряда от месеца, с изключение на първата сряда на месец август и третата сряда на месец декември. Ако тази дата съвпада с празничен ден, периодът започва в 11 часа (брюкселско време) на следващия работен ден.
Всеки период на тръжната процедура приключва в 11 часа (брюкселско време) на всяка сряда след всеки втори и четвърти вторник на месеца, с изключение на втората сряда на месец август и четвъртата сряда на месец декември. Ако тази дата съвпада с празничен ден, периодът приключва в 11 часа (брюкселско време) на предишния работен ден.
3. Всеки период на тръжната процедура има пореден номер, който започва с първия предвиден период.
Член 3
1. Всяка оферта се отнася до минимално количество от поне 10 тона масло или 18 тона течно дехидратирано масло.
2. Тръжната гаранция е равна на 20 EUR на транш от 100 kg масло и на 25 EUR на транш от 100 kg течно дехидратирано масло.
Тръжната гаранция се трансформира в гаранция за износна лицензия, когато офертата бъде приета.
3. Офертите се подават пред компетентните органи на държави-членки, списъкът с които фигурира в приложението.
Член 4
За целите на член 4, параграф 2 от Регламент (ЕО) № 580/2004 държавите-членки уведомяват отделно за офертите за местоназначенията, посочени в първо и второ тире от член 1 от настоящия регламент.
Член 5
Настоящият регламент влиза в сила на първия ден от месеца след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 март 2004 година.